Politiken havde på forsiden 24.5. et stort billede af et brugt hygiejnebind. To unge forfattere har skrevet bogen ’Gennemblødt’, angiveligt som et opgør med tabuet omkring pigers og kvinders menstruation.

Hvilket tabu taler vi om? Jeg fylder 70 næste år, jeg er kvinde og burde måske nok have opdaget, at der omkring kvinders cyklus er et så stort tabu, at det kan bære en bogudgivelse, og at Brandes’ gamle avis rydder forsiden og klasker et brugt hygiejnebind op i stor størrelse. Men det kan jeg altså ikke.

Jeg oplever ikke noget tabu. Både mine børn og børnebørn har og har altid haft et naturligt forhold til kvinders menstruation. Jeg oplever ikke nogen i min omgangskreds rødme, hvis de ved et tilfælde opdager, at en anden i selskabet går på toilettet for at skifte bind. Døden er tabu. Penge er tabu. Hvad man selv – ikke andre – betaler i skat er tabu. Men menstruation? Nej, sikke en omgang pjat!